Dôvodová správa

I. Všeobecná časť

1. Zhodnotenie súčasného stavu
Spotrebné dane boli do daňovej sústavy zavedené v roku 1993 a spolu s daňou z pridanej hodnoty sú nepriamymi  daňami zo spotreby, ktoré nahradili dovtedy platnú daň z obratu. 
Výnosy spotrebných daní tvoria v súčasnosti cca 16 - 17 % príjmov štátneho rozpočtu              a sú jeho nezanedbateľným a relatívne stabilným príjmom závislým od spotreby vybraných skupín výrobkov a výšky daňového zaťaženia. Z hľadiska daňového zaťaženia je v rámci členských krajín Európskej únie tendencia jeho presunu z priamych daní do nepriamych daní, ktorými sú daň z pridanej hodnoty a spotrebné dane.
Návrh zákona bol vypracovaný na základe plánu legislatívnych úloh vlády na rok 2002          a uznesenia vlády Slovenskej republiky č. 1154/2001 k prioritným úlohám vlády Slovenskej republiky vyplývajúcich z Pravidelnej správy Európskej komisie o pripravenosti Slovenskej republiky na členstvo v Európskej únii ako aj z Národného programu pre prijatie acquis communautaire a Negociačnej pozície Slovenskej republiky ku kapitole č. 10- Dane. 
V súčasnom období zdaňovanie predmetu spotrebnej dane upravuje zákon Národnej rady Slovenskej republiky č. 312/1993 Z. z. o spotrebnej dani z tabaku a tabakových výrobkov                 v znení zákona Národnej rady Slovenskej republiky č. 182/1994 Z. z., zákona Národnej rady Slovenskej republiky č. 304/1995 Z. z., zákona Národnej rady Slovenskej republiky                      č. 386/1996 Z. z., v znení  zákona č. 367/1997 Z. z., zákona č. 333/1998 Z. z., zákona                     č. 334/1998 Z. z., zákona č. 152/1999 Z. z., zákona č. 339/1999 Z. z., zákona                             č. 253/2000 Z. z. a zákona č. 582/2001 Z. z..
Účinnosť zákona sa navrhuje od 1. januára 2003, s výnimkou niektorých prechodných ustanovení, u ktorých sa navrhuje účinnosť od 1. septembra 2003. 

2. Hospodársky a finančný dosah právnej  úpravy
Zavedením kombinovanej sadzby dane u cigariet, povinnosti uvádzať predajnú cenu pre konečného spotrebiteľa cigariet na kontrolnej známke, úpravy daňového zaťaženia zo súčasných 32% na 36% a predpokladu nezmenenej spotreby cigariet oproti roku 2001 možno očakávať zvýšenie príjmov do štátneho rozpočtu v roku 2003 o cca 500 až 600 mil. Sk. Zavedením kombinovanej sadzby dane sa navrhuje odstrániť doterajší rozdiel v sadzbách dane u cigariet s dĺžkou do 70 mm vrátane s cigaretami, ktoré majú dĺžku nad 70 mm. Ďalšia úprava daňového zaťaženia cigariet o 4 %, čo je v súlade s harmonogramom prispôsobovania sa k minimálnym sadzbám dane, môže znamenať dopad (zvýšenie) na krabičku cigariet                  o cca 4,- až 5,- Sk. 
Návrh predkladanej novely zákona vzhľadom na nový systém zdaňovania cigariet kombinovanou sadzbou dane a povinnosťou uvádzať ceny na kontrolných známkach zakladá nároky na zvýšenie počtu pracovníkov daňových úradov a colných úradov. Zvýšia sa výrazne nároky na rozsah a kvalitu výkonu správy a kontroly spotrebných daní ako u platiteľov dane tak i u všetkých predajcov cigariet vzhľadom k tomu, že je potrebné rozsah kontroly rozšíriť aj o oblasť kontroly uvádzania ceny na známke, predaja za cenu uvedenú na známke (v zmysle zákona je predaj za vyššiu cenu zakázaný) z dôvodu zabezpečenia správneho zdanenia a zamedzenia možným daňovým únikom. 
Uvedené úpravy predstavujú pokrok v aproximácii v zmysle harmonogramu uvedeného v Negociačnej pozícii ku kapitole č. 10 – Dane a jej dodatkov.
Navrhovaná novela zákona je v súlade  s Ústavou Slovenskej  republiky a nie je v rozpore so žiadnym všeobecne záväzným právnym predpisom a medzinárodnou zmluvou, ktorou je Slovenská republika viazaná.

3. Doložka zlučiteľnosti
3.1. Navrhovateľ zákona: 
       Vláda Slovenskej republiky
3.2. Názov  návrhu zákona: 
Zákon, ktorým sa mení a dopĺňa zákon Národnej rady Slovenskej republiky                       č. 312/1993 Z. z. o spotrebnej dani z tabaku a tabakových výrobkov v znení neskorších predpisov.
3.3. Záväzky  Slovenskej  republiky vo  vzťahu k Európskym  spoločenstvám a  Európskej únii:
        a) Návrh zákona patrí svojou problematikou medzi prioritné oblasti aproximácie práva uvedené v článku 70 Európskej dohody o pridružení – nepriame zdaňovanie.
Z hľadiska Národného programu pre prijatie acquis communautaire predkladaný návrh zákona patrí medzi prioritné oblasti aproximácie práva – Kapitola  č. 10 -  Dane a taktiež je prioritou aj podľa Partnerstva pre vstup.
Návrh zákona patrí medzi priority odporúčané v Príprave asociovaných krajín strednej a východnej Európy na integráciu  do vnútorného  trhu Európskej únie - Kapitola 22. Bielej knihy - Nepriame  zdaňovanie. 
Problematika návrhu zákona je obsiahnutá v screeningovej kapitole č.  10 – Dane.
Návrh zákona bol vypracovaný na základe Plánu legislatívnych úloh vlády Slovenskej republiky na rok 2002.
Z pohľadu aproximácie práva je návrh zákona v súlade s uznesením vlády SR              č. 1154/2001 zo dňa 12.12.2001 k prioritným úlohám vlády Slovenskej republiky vyplývajúcich z pravidelnej správy Európskej komisie o pripravenosti SR na členstvo v Európskej únii. 
b)	Negociačná pozícia (CONF-SK 64/00) bola odovzdaná dňa 14. novembra 2000. Kapitola č. 10 – Dane bola otvorená dňa 12. júna 2001. Slovenská republika žiada pre spotrebné dane jedno prechodné obdobie a jednu výnimku. Kapitola bola predbežne uzavretá. Z negociačnej pozície ku kapitole č. 10 – Dane v oblasti spotrebných daní vyplývajú pre SR najmä tieto záväzky: zavedenie všeobecného systému uplatňovania spotrebnej dane (smernica č. 92/12/EHS), upresnenie štruktúry predmetu dane, harmonizácia sadzieb dane na úroveň minimálnych sadzieb uvedených v smerniciach Európskej únie. 
3.4. Problematika návrhu zákona:
a)  je upravená v práve Európskych spoločenstiev:
-  v čl. 90 až 93 Zmluvy o založení ES,
- v smernici 92/12/EHS z 25.2.1992 o všeobecnom systéme, držbe, preprave a kontrole tovarov podliehajúcich spotrebnej dani  v  znení  
- smernice 92/108/EHS zo 14.12.1992, 
- smernice 94/74/ES z 22.12.1994 a 
- smernice 96/99/ES z 30.12.1996,
- v smernici 92/79/EHS z 19. októbra 1992 o priblížení sadzieb daní z cigariet v znení smernice 99/81/ES z 29.7.1999,
- v smernici 92/80/EHS z 19. októbra 1992 o priblížení sadzieb daní z tabakových                      výrobkov iných ako cigarety v znení smernice 99/81/ES z 29.7.1999,
- v smernici 95/59/ES Rady z 25. novembra 1995 o iných spotrebných daniach             z tabaku a tabakových výrobkov, ako je daň z obratu v znení smernice 99/81/ES z 29.7.1999.
3.5. Stupeň zlučiteľnosti návrhu zákona s právom Európskych spoločenstiev a právom Európskej únie:
a)	čiastočná kompatibilita. 
Dôvodom čiastočnej zlučiteľnosti sú ekonomické a sociálne dopady pri akceptovaní minimálnych sadzieb platných v Európskej únii. Úplná zlučiteľnosť sa dosiahne vstupom Slovenskej republiky do Európskej únie okrem oblastí, v ktorých Slovenská republika požaduje prechodné obdobia a výnimky; pri citovanom predmete dane ide o prechodné obdobie na dosiahnutie minimálnej sadzby spotrebnej dane z cigariet.
3.6. Gestor  (spolupracujúce rezorty):
      	Ministerstvo financií SR. 
3.7. Účasť expertov:
    	Na príprave návrhu zákona neboli zúčastnení experti.

II. OSOBITNÁ ČASŤ
K Čl. I.
K bodom 1 až 4
Ustanovenia § 2 sa upresňujú a najmä dopĺňajú o vymedzenie nových pojmov súvisiacich so zavedením kombinovanej sadzby spotrebnej dane z cigariet.
K bodu 5
V § 4 sa vypúšťa ustanovenie, ktoré za platiteľa definovalo aj fyzické osoby a právnické osoby, ktoré nadobudli tabakové výrobky bez dane, resp. nadobudnutie nevedeli dokázať. V týchto prípadoch je dôležitý vznik daňovej povinnosti ale je nežiadúce , aby sa takéto osoby registrovali za platiteľa.
K bodu 6
Navrhujú sa nové znenia § 5 a § 6. Z dôvodu zavedenia kombinovanej sadzby dane u cigariet je potrebné v § 5 po novom vymedziť základ dane, zvlášť pre cigarety, u ktorých sa bude uplatňovať kombinovaná sadzba dane v zmysle smernice 92/79/EHS a zvlášť pre ostatné tabakové výrobky, kde sa bude naďalej uplatňovať len špecifická sadzba dane. 

V § 6 sa pre cigarety navrhuje ustanoviť kombinovanú sadzbu dane, ktorá pozostáva zo špecifickej časti vyjadrenej v Sk na kus a z percentuálnej časti, vyjadrenej percentom z ceny cigariet spotrebiteľského balenia pre konečného spotrebiteľa. Zavedenie kombinovanej sadzby dane predstavuje ďalšie zosúladenie s legislatívou Európskej únie.
Uvedenou zmenou sa má zabezpečiť odstránenie porušovania daňovej neutrality, ktoré spočíva v rozdielnom zdaňovaní cigariet s dĺžkou do 70 mm vrátane (krátke cigarety) a cigariet s dĺžkou nad 70 mm (dlhé cigarety), kde krátke cigarety sú v súčasnosti neopodstatnene daňovo zvýhodňované čo je predmetom neustálej kritiky Európskej komisie.
Zavedením kombinovanej sadzby dane zároveň je potrebné ustanoviť aj minimálnu výšku špecifickej sadzby dane krátkych a dlhých cigariet, z dôvodu zamedzenia možného poklesu výnosu z tejto dane, nakoľko percentuálna časť sadzby dane je závislá od ceny, ktorú  výrobca alebo dovozca bude uvádzať na kontrolnej známke.
Pri navrhovaní výšky špecifickej a percentuálnej časti sadzieb dane sa vychádzalo z návrhov predložených najväčším výrobcom cigariet v Slovenskej republike (S.I.T. a.s.), najväčším dovozcom (Philip Morris Slovakia s.r.o.), údajov o výške sadzieb v členských krajinách Európskej únie, z potreby zabezpečenia priblíženia sa k minimálnemu daňovému zaťaženiu ustanovenému citovanou smernicou Európskej únie ako i zabezpečenia výnosu tejto spotrebnej dane minimálne na úrovni výnosu roku 2001, resp. predpokladaného výnosu v roku 2002. 
Jednou z kľúčových otázok nového systému zdaňovania cigariet kombinovanou sadzbou dane je optimálne nastavenie podielu špecifickej časti kombinovanej sadzby dane a percentuálnej časti kombinovanej sadzby dane, pričom špecifická časť by sa mala pohybovať v rozmedzí 5 – 55% celkového daňového zaťaženia. Súčasťou zavedenia kombinovanej sadzby dane bude povinnosť uvádzať cenu cigariet pre konečného spotrebiteľa na kontrolnej známke spotrebiteľského balenia cigariet. Cenu pre konečného spotrebiteľa bude oznamovať a uvádzať na kontrolnej známke výrobca alebo  dovozca cigariet.
Špecifická časť sadzby dane sa stanovuje ako pevná čiastka vyjadrená v Sk na kus cigarety a predstavuje priame zdanenie tabakového povrazca. Na výšku dane nemá vplyv kvalita tabaku a ani jeho cena. Výrobca ani dovozca tabakových výrobkov nemá nástroje na ovplyvňovanie výšky dane vypočítanej na základe špecifickej časti sadzby dane.
Zámerom zavedenia percentuálnej časti kombinovanej sadzby dane v EÚ bolo zabezpečiť zohľadnenie inflácie a jej vplyv na pohyb cien cigariet. Percentuálna časť sadzby dane sa stanovuje ako percento z ceny spotrebiteľského balenia cigariet pre konečného spotrebiteľa a má teda obdobný charakter ako daň z pridanej hodnoty. Z uvedených dôvodov nie je typickou pre spotrebné dane, pretože u ostatných predmetov spotrebných daní (minerálne oleje, pivo, víno, lieh) sa sadzby vždy stanovujú absolútnou  čiastkou v Sk na jednotku množstva (kg, l, t). Vysoký podiel percentuálnej časti sadzby dane zvýhodňuje menej kvalitné tabaky a z nich vyrábané cigarety. Výšku dane a teda aj výšku príjmov do štátneho rozpočtu môže ovplyvniť výrobca alebo dovozca tabakových výrobkov úpravami ceny pre konečného spotrebiteľa, pričom výrobca cigariet v snahe zachovať si podiel predaja na trhu cigariet má snahu o dosiahnutie čo najnižšej ceny pre konečného spotrebiteľa tým, že do cigariet zapracováva lacnejšie (menej kvalitnejšie) druhy tabakov alebo ich náhradky. Zároveň je potrebné uviesť, že valorická sadzba dane zdaňuje filter, obal a iné zložky tvoriace cenu pre konečného spotrebiteľa. Filter však očisťuje tabak od dechtu a je súčasťou cigarety z dôvodu ochrany zdravia konečného spotrebiteľa. Valorická časť kombinovanej sadzby dane tak vlastne popiera princíp zdanenia tabaku, ktorý cigareta obsahuje.

Vyššiu špecifickú časť sadzby dane preferujú severské štáty napr. Veľká Británia, Dánsko, Holandsko, Nemecko a percentuálnu časť sadzby dane preferujú južné štáty napr. Grécko, Taliansko, Portugalsko, Španielsko – producenti tabakov, najmä menej kvalitných. 
Pre účely príjmu štátneho rozpočtu je výhodnejšie preniesť vyššie daňové zaťaženie do špecifickej časti sadzby dane, ktorá zaručuje stabilnejší príjem, ktorý nemôže ovplyvňovať výrobca.
Príliš vysoký, podiel percentuálnej časti sadzby dane teda znamená zdanenie aj iných zložiek ceny okrem tabaku a zároveň znamená vyššie riziká v stálych príjmoch štátu, nakoľko príjem ovplyvňuje priamo výrobca alebo dovozca určovaním cien a ich pohybom, čo je vysoko rizikové, najmä pri prechode zo súčasného systému špecifickej sadzby dane na kombinovanú sadzbu dane.
Ak by percentuálna časť sadzby dane presiahla 22%, pri súčasnom stanovení minimálnej úrovne špecifickej sadzby dane, v súčasnosti veľký rozdiel v cenách jednotlivých značiek cigariet na trhu spôsobený doterajším neopodstatneným daňovým zvýhodnením krátkych cigariet nižšou sadzbou dane by sa ešte zväčšil. Uvedené by predstavovalo riziko zníženia daňových výnosov, a riziko dosiahnutia minimálneho daňového zaťaženia podľa harmonogramu vyplývajúcemu z Negociačnej pozície Slovenskej republiky ku kapitole č. 10 – DANE. 
 Z vyššie uvedených dôvodov návrh S.I.T. a.s. znížiť v súčasnosti platnú sadzbu dane na cigarety 0,70 Sk/kus, resp. 0,95 Sk/kus na 0,075 Sk/kus sa javí vysoko rizikový najmä z  hľadiska zabezpečenia priblíženia sa k 57% - nej daňovej zaťaženosti podľa harmonogramu, čo je prioritou v Negociačnej pozícii Slovenskej republiky ku kapitole č. 10 – DANE, ale aj z dôvodu zabezpečenia stabilného príjmu štátneho rozpočtu na súčasnej úrovni.
Naviac takáto hraničná - minimálna úroveň špecifickej sadzby dane nie je obvyklá v žiadnej členskej ani asociovanej krajine.
Z uvedených dôvodov sa  za účelom zabezpečenia harmonogramu približovania k minimálnemu daňovému zaťaženiu, ako aj zabezpečenia adekvátneho príjmu štátneho rozpočtu navrhuje špecifická časť sadzby dane 0,35 Sk/kus a percentuálna časť sadzby dane 22% z ceny cigariet za spotrebiteľské balenie pre konečného spotrebiteľa, ktoré sa javí ako optimálne.
K bodom 7 a 8 
Vo väzbe na zavedenie kombinovanej sadzby dane na cigarety sa upresňuje spôsob výpočtu dane z tabakových výrobkov a dane z cigariet pri kombinovanej sadzbe dane.
K bodom 9 až 11
Zavedenie kombinovanej sadzby dane si vyžaduje v § 8 odsek 1 doplniť vznik daňovej povinnosti pri predaji cigariet za vyššiu cenu ako je uvedené na známke, pretože percentuálna časť kombinovanej sadzby dane je ustanovená percentom z ceny. Nadväzne na uvedené a aby sa zabránilo možným daňovým únikom sa v § 8 odseku 2 a 3 zakazuje predaj cigariet za vyššiu cenu ako je uvedené na známke a predaj cigariet neoznačených známkou.
Odseky 4 a 5 § 8 sa presúvajú do nového § 8a.
K bodu 12
Nadväzne na nový spôsob zdaňovania cigariet kombinovanou sadzbou dane je potrebné po novom upraviť povinnosti pri označovaní cigariet známkou. Tieto sa navrhujú upraviť v novom § 8a, do ktorého boli presunuté odseky 4 a 5 z § 8 a zároveň ustanovenia z vyhlášky upravujúcej označovanie niektorých tabakových výrobkov známkou.
K bodu 13
Nadväzne na potrebu vypracovať nový všeobecne záväzný právny predpis podľa § 18, ktorý bude upravovať podrobnosti o vyhotovení známok a spôsobe ich použitia, sa vypúšťa neaktuálna poznámka pod čiarou.
 K bodom 14 a 15
Nadväzne na predchádzajúce zmeny sa upresňujú niektoré náležitosti daňového dokladu v § 9 odseku 2.
K bodom 16 a 17
Nadväzne na zrušenie povinnosti označovať cigarety určené na vývoz vývoznou známkou sa v § 10 písmene d) vypúšťa text súvisiaci s vývoznou známkou a v § 11 sa vypúšťa odsek 4.
K bodom 18 a 19
V § 14 sa navrhuje presunúť kompetenciu prideľovania a zrušenia registračného odberného čísla z Ministerstva financií Slovenskej republiky na Daňové riaditeľstvo Slovenskej republiky, pretože sa jedná o úkony súvisiace a priamo nadväzujúce na vystavenie odberných poukazov a zúčtovanie známok.
K bodom 20
V novom § 14a sa detailne upravuje postup pri odbere a zúčtovaní známok, povinnosti, ktoré musí spĺňať tlačiareň cenín, ktorá môže tlačiť známky a niektoré ďalšie ustanovenia presunuté z vyhlášky do zákona.   
K bodom 21 až 24
V § 16 sa upresňujú a dopĺňajú niektoré ustanovenia upravujúce sankcie nadväzne na porušenie povinností súvisiacich najmä s novým spôsobom zdaňovania cigariet kombinovanou sadzbou dane a označovaním spotrebiteľského balenia cigariet známkou s uvedením ceny za spotrebiteľské balenie. 
K bodu 25 
V § 18 sa vzhľadom na presun ustanovení upravujúcich odber a zúčtovanie známok do zákona upresňuje splnomocňovacie ustanovenie na vydanie všeobecne záväzného právneho predpisu upravujúceho podrobnosti o vyhotovení známok a podrobnosti o spôsobe ich použitia. 
K bodu 26
Nadväzne na prechod na nový systém zdaňovania cigariet je potrebné vyriešiť prechodné obdobia napr. na dopredaj spotrebiteľských balení cigariet so známkami bez uvedenej ceny, ktoré budú po 1. januári 2003 v obchodnej sieti, u ktorých sa navrhuje päť mesačná lehota na dopredaj. Zároveň sa rieši zákaz dovozu a vyskladňovania spotrebiteľských balení cigariet so známkou bez uvedenej ceny, ako aj ich predaj po zákonom stanovenom termíne. 
K Čl. II.
Tento zákon nadobúda účinnosť 1. septembra 2002 s výnimkou bodov 1 až 25, bodu 26              § 20a ods. 3 a 4., ktoré nadobúdajú účinnosť 1. januára 2003.